Ole Stavad (S), 2000-04-11:
Tak til det flertal af ordførere, der har givet tilslutning til forslaget, og i øvrigt også tak til dem, der har givet udtryk for en tvivl, man gerne vil have afskaffet under udvalgsarbejdet.
Det indlæg, der undrede mig mest, var Venstres ordførers, fru Mariann Fischer Boels.
Der blev sagt, at det skulle være et selvstændigt problem, at der kommer penge i kassen.
Jeg har efterhånden registreret hos Venstre, at man anser det for at være et problem, og derfor en bemærkning til fru Mariann Fischer Boel, som også kan knytte sig til ordførertalen fra hr. Kim Behnke, der sagde: Jamen der kommer ikke flere penge i kassen, for hvis danskere skal på ferie i udlandet, vil de i stor udstrækning leje campingbiler i eksempelvis Tyskland, og derfor kommer der ingen penge.
Det var hr. Kim Behnkes konklusion.
Hvis det var campingbiler, der var tale om, var der altså ikke kommet noget forslag om ændring af reglerne.
Problemet er den direkte omgåelse af reglerne, som jeg også synes hr. Flemming Kofod-Svendsen beskrev så udmærket.
De biler, vi taler om her, er ikke biler, der er købt med henblik på at blive brugt som campingbiler.
Det er biler, der får en interimistisk indretning, så de formelt opfylder nogle betingelser, og derefter bruges de som ganske almindelige biler til daglig drift med en afgift, der er langt, langt lavere end for alle andre biler.
Vi har kunnet se, at der har været en eksplosion i antallet af biler af den karakter, men det er ikke særlig store biler, og derfor vil jeg godt bede fru Mariann Fischer Boel og Venstre om at overveje, om det nu er klogt at være argumentresistent i det videre arbejde med dette punkt.
Jeg tror ikke, nogen af os er tjent med, at vi har en lovgivning, som bruges til noget ganske andet end det, der er tilsigtet.
Hvis der er nogle, der har gode forslag og ideer om, hvordan man kan sikre formålet og forhindre misbruget, er vi i sagens natur altid lydhøre.
Hr. Flemming Kofod-Svendsen sagde, at man måske godt kan finde nogle børnefamilier med flere børn, der kunne have haft fornøjelse af de biler.
Men jeg synes, hr. Flemming Kofod-Svendsens konklusion var rigtig - altså at selv om man godt kan se dette gode formål, er det ikke den rigtige måde at gøre tingene på.
Derfor bør vi selvfølgelig også holde fast i, at tingene skal foregå sådan, som det har været hensigten med den lovgivning, som Folketinget har vedtaget, og det er såmænd kun det, der lægges op til med forslaget.
Hr. Frank Aaen havde et spørgsmål om, hvorfor de græske lastbiler skulle have en lempelse.
Det skyldes jo, kan man sige, en politisk studehandel.
Jeg ved ikke, om der nogen sinde kommer til at køre en sådan græsk bil på danske landeveje, men ikke desto mindre har vi en aftale for at sikre fornuftige regler for de fem lande, der har et samarbejde om vejafgift.
For at vi kunne køre på hinandens veje, skulle der vedtages nogle bestemmelser, som grækerne tidligere har haft, men som nu er faldet væk.
Det betyder faktisk, at jeg i næste samling forventer at komme med et lovforslag, som implementerer bedre miljømæssige regler med hensyn til, hvem der skal betale hvad.
Derfor vil jeg også stilfærdigt appellere om, at en principiel modstand mod noget ikke skal forhindre, at vi i øvrigt kan lave fornuftige ting. Jeg håber, at hr. Frank Aaen og Enhedslisten, der jo godt kender til de ting, vil sætte sig ned omkring et bord og indgå en aftale, selv om man også bliver nødt til at give lidt og tage lidt.
Jeg vil sige, at det, Danmark kan give i den sammenhæng, formentlig ikke er noget, der kan registreres på nogen bundlinje, hvis det er sådan, at der overhovedet bliver omkostninger for os i den sammenhæng.
Det ville i hvert fald betyde, at man skulle køre gennem andre lande end Tyskland, for vi har den aftale, at hvis man har betalt vejafgiften én gang, dækker den også kørsel på de danske veje, altså på samme måde, som når danske lastbiler kører på de tyske veje: Har man betalt afgiften, kan man køre frit dér.
Vi har gensidige aftaler af den karakter.
Med disse bemærkninger endnu en gang
tak for tilslutningen fra flertallets side.
Vi vil i sagens natur gøre os umage for at give dem, der har udtrykt tvivl eller har spørgsmål, gode og pædagogiske svar, så Tinget forhåbentlig kan samles ret bredt, når vi når frem til tredje behandling.